Heger, Eduard, podpredseda vlády a minister financií SR (2020-09-22):
Ďakujem veľmi pekne, pán predseda. Kolegyne, kolegovia, ďakujem veľmi pekne za podporu pri skrátenom, skrátenom konaní. Teraz by som vám krátko predstavil teda samotný návrh v prvom čítaní, aby ste vedeli, o čo sa jedná. Ako viete, teda jedná sa o lex koronu, ktorú sme vlastne priniesli v apríli do parlamentu na to, aby sme reagovali vlastne na celú situáciu ohľadom pandémie, zúženia kontaktu a podobne, tak sme viaceré opatrenia priniesli a v tom čase sa predpokladalo, že by táto pandémia mohla trvať nejaké rádovo tri mesiace, a preto sa vlastne vyhlásilo, vtedy vlastne už bola vyhlásená, myslím, že mimoriadna situácia, áno, už bola vyhlásená mimoriadna situácia, takže sme naviazali vlastne dátumy odkladov na koniec mimoriadnej situácie. Samozrejme, ako sme všetci svedkami, tá situácia sa vyvíja tak, že mimoriadnu situáciu nemôžme ešte ukončiť, ale pre účely vlastne aj štatisticky alebo vôbec dáta, keďže vieme, že daňové priznania sú najdôležitejšie dáta o stave hospodárstva, o stave podnikov, tak vidíme, že niektoré veci sa už aj v rámci ekonomiky dali do pohybu, čo som rád, a začali sme sa učiť žiť v prítomnosti COVID-u-19 a bojovať proti nemu vlastne na jednotlivých poliach aj za pochodu, tak vidíme, že je dôležité niektoré tie opatrenia, ktoré sme odložili na koniec mimoriadnej situácie, ukončiť a vrátiť ich do normálneho chodu. To je to, čo vlastne má súčasná novela lex korona za cieľ, to najdôležitejšie je však teda daňové, v oblasti daňových priznaní a zaplatenia daní, čiže vlastne mimoriadna situácia napriek tomu, že beží ďalej, tak vlastne hovoríme, že nenadväzujeme ten jeden mesiac, po ktorom treba podať daňové priznanie na koniec mimoriadnej situácie, ale preväzujeme ho na konkrétny fixný dátum a to je 30. 9., čiže odvtedy začne plynúť lehota, ktorá bola povedaná, že jeden mesiac od skončenia mimoriadnej situácie, a teraz po novom od 30. 9. do jedného mesiaca je potrebné podať daňové priznania a zaplatiť daň a je, bude to teda 31. október tým pádom. Taktiež sú tu ďalšie opatrenia v oblasti správy daní, dane z príjmov už som spomenul, či v oblasti dane z pridanej hodnoty a v iných daňových oblastiach, ale aj v oblasti colnej, v oblasti štátnej služby príslušníkov Finančnej správy, v oblasti rozpočtových pravidiel, v oblasti vnútorného auditu, vnútorného auditu a finančnej kontroly, ale aj v oblasti majetku verejnej správy. Tieto termíny vlastne tým, že sa naväzujú na 30. septembra a boli pôvodne stanovené, že od jedného až do troch mesiacov, takže tým pádom najneskôr do 31. decembra začnú mať platnosť takú, akú mali vlastne pred koronou. V čl. 2 sa navrhuje úprava ustanovení zákona č. 580/2004 Z. z. o zdravotnom poistení, v ktorom je potrebné upraviť ročné zúčtovanie poistného a ročné prerozdeľovanie za rok 2019. Zároveň sa navrhuje zaviesť mimoriadny inštitút preddavku na výsledok ročného zúčtovania poistného plateného štátom za rok 2019, ktorý bude vyplatený v pôvodnom termíne úhrady týchto pohľadávok do 31. decembra 2020 a zúčtovaný v novom termíne úhrady týchto pohľadávok do 15. februára 2021 tak, aby nedošlo k oneskoreniu finančných tokov a z toho vyplývajúceho oneskorenia realizácie úhrad za zdravotnú starostlivosť. V čl. 3 sa navrhuje úprava ustanovení zákona č. 581/2004 Z. z. o zdravotných poisťovniach a dohľade nad zdravotnou starostlivosťou s cieľom zabezpečiť financovanie prijímateľov príspevkov, nakoľko nastala situácia, kedy v čase platenia príspevkov zdravotným poisťovniam nebude známa základňa pre ich určenie, zavádza sa povinnosť existujúcich zdravotných poisťovní uhradiť do 20. decembra 2020 tieto príspevky vo výške kvalifikovaného odhadu uvedeného v prílohe č. 3 k zákonu, tieto sumy boli aj rozpočtované v štátnom rozpočte na rok 2020. Zároveň sa zavádza povinnosť zúčtovania takýchto odhadnutých platieb voči skutočnej výške príspevkov do 20. marca 2021, teda v čase, kedy už bude známa základňa pre výpočet a skutočná výška týchto príspevkov. Toto sú komplikácie, ktoré nám korona, samozrejme, spôsobila, tak sa ich snažíme takýmto spôsobom riešiť, ale je dôležité, aby sme tie dáta v tomto roku dostali, pretože akákoľvek dlhšia prolongácia by bola kontraproduktívna a by spôsobila podstatne viacej problémov. Len doplňujúcu informáciu, vybrané daňové opatrenia, ktoré sa vypínajú, takže je to ukončenie obdobia pandémie, je 30. 9. 2020 pre účely daňového priznania, čiže lehota na podanie daňového priznania k dani z príjmov a na ich zaplatenie je 31. 10. 2020. Lehota na asignáciu 2 % po podaných daňových priznaniach začne plynúť od 1. 11. 2020 do tridsiateho prvého 2021. Lehota na podanie vyhlásenia zamestnanci, pre zamestnancov na poukázanie 2 % je do 30. 11. 2020, nadväzne na to poukázanie 2 % je v lehote od 1. 12. 2020 do 28. 2. 2021. Preddavky na daň z príjmu začnú platiť štandardným spôsobom podľa zákona o dani z príjmu počnúc októbrom 2020, dňom 1. 10. 2020 sa naštartujú všetky daňové konania, ktoré boli v období pandémie prerušené. Ďakujem pekne za pozornosť a prosím o podporu.